title: "Oomram"
text: "\n\nOomram as en nuurdfresk eilun. Hat leit uun't s\u00fc\u00fcden faan Sal an uun't waasten faan Fer an hiart tu't Amt Feer-Oomram uun a kreis Nuurdfresklun uun Schleswig-Holstian.\n\nGeografii an ferwaltang \nOomram as 20,46\u00a0km\u00b2 grat an sodenang at tjiinst gratst eilun uun Sjiisklun. M\u00e4 Fer an Sal hiart Oomram tu jo trii nuurdfresk geest-eilunen. Uun't uasten faan Oomram leit a waas. Jo fiiw saarpen lei tu'n gratsten dial uun't uasten faan't eilun \u2013 faan nuurd tu s\u00fc\u00fcd san det Noorsaarep, Neebel, S\u00f6ssaarep, Stianood an Witjd\u00fcn. \u00dc\u00fcb a geest fanjst d\u00fc a tanen an a hias, jo lei \u00fcs en strimel faan nuurd tu s\u00fc\u00fcd. \n\n \n\nUun't waasten faan di strimel lei loongs at hialer eilun a d\u00fcner. Steedenwis san jo \u00e4\u00e4n kilometer briad an sowat 12 kilometer lung. Det maaget en stak faan 700 hektar. Faan waast tu uast fanjst d\u00fc prim\u00e4rd\u00fcner, witjd\u00fcner an gr\u00e4d\u00fcner. Bluas waanerd\u00fcner jaft det ei muar. A \u00f6\u00f6mrang d\u00fcner stun daalang oner nat\u00fc\u00fcrsk\u00fcl, bluas heer br\u00e4\u00e4t noch kuben an anen. Huar\u00f6\u00f6ders san a f\u00f6gler miast faan a baadelidj ferjaaget wurden. At huuchst d\u00fcn \u00fc\u00fcb Oomram as m\u00e4 32 metern A Siatler bi Noorsaarep. Efter nuurden tu luup a d\u00fcner \u00fctj tu Ood. \n\n\u00dc\u00fcb a s\u00f6der \u00e4\u00e4g leit Witjd\u00fcn, det as at jongst saarep \u00fc\u00fcb Oomram. Uun't waasten faan a d\u00fcner leit a Kniip. Hi as wel \u00e4\u00e4n faan a briadst struner uun Nuurdeuropa. Hi hiart eegentelk goorei rocht tu't eilun auer a Kniip nian gemeenlun as. Noch bit uun a s\u00f6stager juaren lai en priil tesken a Kniip an at eilun, an n\u00fc waanert hi suutjis am a nuurd.\n\nUun't nuurden faan Noorsaarep leit a maask. Uk tesken Stianood an Witjd\u00fcn leit en letj stak maasklun. Bias staken san iindiket. Bei liachweeder k\u00f6nst D\u00fc auer'n waas auer tu Fer luup. \n\n\u00dc\u00fcb Oomram wene 2.300 minsken uun trii gemeenen: Noorsaarep, Neebel an Witjd\u00fcn. S\u00f6ssaarep an Stianood hiar tu Neebel. At amt 'Fer-Oomram' sat uun A Wik \u00fc\u00fcb Fer.\n\nSaarpen \nUun't nuurden leit at bat Noorsaarep m\u00e4 a f\u00f6gelkui an di letj ialt\u00fcrn. Neebel leit bi a waas, an as daalang m\u00e4 S\u00f6ssaarep an Stianood at gratst gemeen. At belukin w\u00e4\u00e4rs san diar a St. Clemens sark, at ual \u00d6\u00f6mrang H\u00fcs, a maln an a sarkhoof m\u00e4 jo ual likstian. S\u00f6ssaarep as at \u00e4\u00e4lst saarep \u00fc\u00fcb Oomram. Heer st\u00e4\u00e4nt di grat ialt\u00fcrn. Stianood lait bi a waas an hed iarjuaren di iansagst huuwen \u00fc\u00fcb't eilun, bit uun 1890 Witjd\u00fcn en bat wurd, huar do a dampern uun \u00e4\u00e4g kaam. Witjd\u00fcn leit uun't s\u00fc\u00fcden an as m\u00e4 a baadelidj grat wurden.\n\nHistoore \n\nA iarst \u00d6\u00f6mrangen lewet uun a jonger stiantidj; faan jo h\u00e4\u00e4 Oomram a gratstiangreew areft. \u00dctj a bronsetidj an a iisentidj jaft at noch en hialer r\u00e4 gr\u00e4\u00e4fhuuger. Uun d\u00fcnem uun't waasten faan a f\u00f6gelkui san noch auerresten faan en saarep \u00fctj a iisentidj. Man of det w\u00fcrelk jo Ambroonen wiar, diar am't juar 100 f\u00f6\u00f6r a krastelk tidjreegnang (100 f.K.) tuup m\u00e4 Kimbern an Teutonen jin Rom streden haa, wat \u00fctj diheer huk kaam, di doomols noch m\u00e4 a f\u00e4\u00e4st\u00e4\u00e4g ferb\u00fcnjen wiar, diar san a geliarten ei ians auer.\n\nAuerresten \u00fctj a wikingertidj, soken \u00fcs wen- an ialsteeden san muarsis \u00fc\u00fcb Oomram f\u00fcnjen wurden. En t\u00fcrnborag \u00fctj di tidj woort uun't uasten faan Noorsaarep \u00fc\u00fcb en letjen huug fermuuden, huar daalang at wiartskaft Borag st\u00e4\u00e4nt. A Kr\u00fcmwaal as en \u00f6\u00f6derhualew kilometer lungen waal tesken S\u00f6ssaarep an Stianood, an hi as wel uk \u00fctj di tidj. \n\nUun't \u00e4\u00e4der madel\u00e4\u00e4ler kaam do a Fresken \u00fc\u00fcb't eilun. Jo lewet faan't saaltk\u00f6\u00f6gin, a b\u00fc\u00fcrerei an faskerei, an leeder uk faan a waalfang an a hanelssiafaart. Di \u00f6\u00f6mrang siamaan Hark Olufs, di 1724 uun Algerien uun slaawerei kaam, wurd diar generool, iar hi 1736 turag tu Oomram kaam. Am 1890 begand det b\u00fc\u00fcrin m\u00e4 a fr\u00e4\u00e4men, wat det eilun auer a miaten feranert h\u00e4\u00e4.\n\nUun't madel\u00e4\u00e4ler hiard Oomram tu a b\u00fctjenlunen (Uthlande), an sted oner a d\u00e4\u00e4nsk k\u00f6nang of a hertooch faan Schleswig. Efter di stridj tesken a d\u00e4\u00e4nsk k\u00f6nang an a Schauenburger groofen uun Holstian wiar Oomram tuup m\u00e4 Waasterlun-Fer en d\u00e4\u00e4nsk k\u00f6nangriksenklave an hiard ei tu't Hertoochdoom Schleswig. So ging det bit 1864.\n\nEfter a sjiisk-d\u00e4\u00e4nsk krich faaan 1864 wurd Oomram, so \u00fcs det hialer lun Schleswig, tuup faan Uastenrik an Preu\u00dfen regiaret. Efter a Sjiisk Kriich wurd Oomram Preu\u00dfen tuskrewen an faan 1867 wiar't do en dial faan det Prowins Schleswig-Holstian. Tu di tidj wiar Oomram en gemeen uun a Kreis Tondern. Efter't ufstemang faan 1920 wul a muarhaid bi Sjiisklun bliiw, man Tondern kaam tu Denemark.\n\nBit 1972 hiard Oomram tu a Kreis S\u00fcdtondern. Hi as do m\u00e4 a kreis H\u00fcsem an a kreis Eidersteed tu di nei Kreis Nuurdfresklun tuupsl\u00f6\u00f6den wurden.\n\nUun't 19. juarhunert waanert muar \u00fcs en sjuarden faan a \u00d6\u00f6mrangen \u00fctj, a miasten tu Ameerikoo. Daalang lewe muar efterkemen faan \u00d6\u00f6mrangen uun Ameerikoo \u00fcs \u00fc\u00fcb Oomram. An uk daalang noch jaft at f\u00f6l frinjskaften tesken Oomram an Ameerikoo (mend as a USA).\n\n1998 as f\u00f6l auer Oomram beracht wurden, \u00fcs det frachtskap 'Pallas' m\u00e4 en l\u00e4\u00e4s fol holt f\u00f6\u00f6r Oomram strunagd, an a waas m\u00e4 maskiinen\u00f6\u00f6le folnjokset.\n\nSpriak an kultuur \n\n\u00dc\u00fcb Oomram snaake a miasten daalang huuchsjiisk. \u00d6\u00f6mrang (at \u00f6\u00f6mrang spriak) snaaket wel noch so'n sjuarden \u00fc\u00fcb't lun. Jodiar \u00d6\u00f6mrangen snaake oober uk aaltumaal huuchsjiisk. A nuurdfresk dialekten haa grat ferskeeler. \u00d6\u00f6mrang liket at fering auer a miaten, man at salrang, wat uk tu't eilunsfresk hiart, as f\u00f6r f\u00f6len al swaar tu ferstunen. Wat naier as det halunder \u00fc\u00fcb Halaglun. F\u00f6l \u00d6\u00f6mrangen snaake uk plaatsjiisk, auer det at spriak faan a sialidj wiar an as. D\u00e4\u00e4nsk snaake man en hunfol lidj, likes dat Denemark so nai bi as. \n\nAt \u00f6\u00f6mrang (at \u00f6\u00f6mrang dracht) as suart an witj m\u00e4 f\u00f6l salwer. A \u00f6\u00f6mrang jong foomnen an w\u00fcfen dreeg det tu huuchhaiden, so \u00fcs freimaagin of tu bradlep. An at daanssk\u00f6\u00f6l drait at \u00f6\u00f6mrang hal f\u00f6r a baadelidj.\n\n\u00dc\u00fcb Oomram jaft at aparte weden. Tu Piadersinj (21. Febrewoore) woort biaket. At biak as en grat ial, wat a wonter ferjaage skal. A lidj maage en\u00f6\u00f6der jinsidjag suart m\u00e4 sut. Biakin komt faan di katuulsk Piadersdai (Petri Stuhlfeier, 22. Febrewoore) an woort uk uun \u00f6\u00f6der saarpen uun Nuurdfresklun feiert. \n\nUaljuarsinj (31. Detsember) woort hulket. Bi't hulkin luup sk\u00f6\u00f6len faan ferkl\u00e4\u00e4st jong lidj faan h\u00fcs tu h\u00fcs an am skal r\u00e4\u00e4t, hoker wel b\u00e4\u00e4ft det ferkleedang steget. A jongen fu do wat sweten an a \u00e4\u00e4leren en puns.\n\nAt hualewjonken as en draapen faan \u00e4\u00e4ler maaner, miast sialidj so am a naachtertstidj. Uun a wontertidj kaam iar f\u00f6\u00f6raal a jong gaster, wat noch ei befreid wiar tuup, am m\u00e4en\u00f6\u00f6der a nawigatjuun tu studiarin.\n<div style=\"clear:left;\" /div>\n\n\u00d6konomii \nA miasten lewe faan a baadelidj. Oomram h\u00e4\u00e4 sowat 12.000 baaden f\u00f6r fr\u00e4\u00e4men. 2005 kaam sowat 120.000 baadelidj tu Oomram an suragd f\u00f6r 1,1 miljuun auernaachtangen. Diartu kaam noch 80.000 besj\u00fcker f\u00f6r en dai. At jaft uk noch en betj b\u00fc\u00fcrerei, an \u00e4\u00e4n fasker lewet noch \u00fc\u00fcb Oomram faan a faskerei. F\u00f6l f\u00e4\u00e4nen stun fol m\u00e4 hingster, det as oober f\u00f6r priwoot.\n\nFerkiar \n \nM\u00e4't auto k\u00f6nst d\u00fc m\u00e4 a dampern faan a W.D.R. tu Oomram kem faan Doogebal auer A Wik \u00fc\u00fcb Fer of uk faan Schl\u00fcttsiel auer A Halgen, det san A Huug an A N\u00e4\u00e4s. Uun a somer keert uk noch a 'Adler Express' faan Nuurdstrun auer A Huug tu Oomram an widjer tu Sal, man hi koon nian autos m\u00e4nem. Aler dampern lei uun Witjd\u00fcn uun. Faan Doogebal d\u00fc\u00fcret det tuur sowat tau st\u00fcnj, dan an wan keer a dampern uk ans direkt an lei ei \u00fc\u00fcb Fer uun, do d\u00fc\u00fcret det sowat \u00f6\u00f6derhualew st\u00fcnj.\n\n\u00dc\u00fcb Oomram uunkimen k\u00f6nst d\u00fc at auto br\u00fck, man f\u00f6len san m\u00e4't wel onerwais. Diar san f\u00f6l welwaier. Uun arke saarep jaft at welferh\u00fc\u00fcrern f\u00f6r aal jo baadelidj, wat h\u00f6r aanj wel ei m\u00e4 haa. En bus keert arke hualew st\u00fcnj faan Witjd\u00fcn auer S\u00f6ssaarep an Neebel tu Noorsaarep an turag. Bluas tu Stianood keert n\u00e4\u00e4n bus. En hunfol taksis san diar uk noch onerwais. Faan 1893 bit 1939 j\u00e4\u00e4w't sogoor en iisenboon \u00fc\u00fcb Oomram.\n\n<div style=\"clear:left;\" /div>\n\nNatuur \nA natuur \u00fc\u00fcb Oomram woort bestemet faan det laag tesken a Nuurdsia uun't waasten an a waas uun't uasten. Grat dialen faan't lun stun oner nat\u00fc\u00fcrsk\u00fcl: A Ood an a d\u00fcner. An trinj am Oomram as a Natjunaalpark Waas.\n\nPlaanten \nAt plaantenwelt woort bestemet faan det laag bi't weeder an det skraal lun. \u00dc\u00fcb a Kniip an uun d\u00fcnem waaks halem an r\u00f6\u00f6kelbosk an en hialer r\u00e4 \u00f6\u00f6der plaanten, diar't uun a sun \u00fctjhual, soken \u00fcs d\u00fcnemeerten. Uk enkelt faan a winj gans kr\u00fcm woksen sj\u00fc\u00fcren of pualemruter fanjst d\u00fc diar. Bit uun a s\u00f6\u00f6wentager juaren j\u00e4\u00e4w't diar uk noch at d\u00fcnemfisel. \n\nUun't uasten faan a d\u00fcner lei a hias an a tanen. At hiaskr\u00fc\u00fcs bleut uun August. Heer an uun h\u00f6g d\u00fcnemd\u00e4\u00e4len fanjst d\u00fc letj muuren m\u00e4 fleegenfangern. Ensian jaft det diar ei muar.\n\nA \u00f6\u00f6mrang tanen san faan 1948 uf uun \u00fc\u00fcb a hias plaantet wurden. Diarf\u00f6\u00f6r j\u00e4\u00e4w't man letj holtangen trinj am a kuien. Daalang stun 180 hektar tanen an diarm\u00e4 h\u00e4\u00e4 Oomram a gratst uundial faan aler Nuurdsiaeilunen. D\u00fc fanjst heer f\u00f6\u00f6raal sj\u00fc\u00fcren, tanen an birkebuumer. Uuntesken waaks uun a tanen f\u00f6l plaanten, uk h\u00fcnjmotsen. \u00dc\u00fcb a geest woort noch b\u00fc\u00fcret, an \u00fc\u00fcb det skraal lun waaks bl\u00e4 huder, hongerkralen an noopruusen.\n\nUun a maask waaks muar slacher s\u00fcrg\u00e4\u00e4rs an uk pr\u00e4\u00e4stern. Det as heer a best \u00e4\u00e4kergr\u00fcnj. Uun a letj guarder \u00fc\u00fcb Oomram w\u00e4\u00e4kst ei f\u00f6l saner ged. Jo stookruusen, wat d\u00fc diar s\u00e4 k\u00f6nst, br\u00fck oober ei f\u00f6l.\n\n\u00dc\u00fcb't oon w\u00e4\u00e4kst uk weder bluas det, wat saaltweeder ufkoon: halagruus, s\u00fcdjen, r\u00f6lken an oong\u00e4\u00e4rs.\n\nDiarten \n\nUk a \u00f6\u00f6mrang tiirwelt woort faan det laag uun a Nuurdsia bestemet. Sodenang lewe heer miast letjer diarten, soken \u00fcs haasen, m\u00fcsen, iigler an fladerm\u00fcsen. Uun't 12. juarhunert san a kaninen \u00fc\u00fcb Oomram \u00fctjsaat wurden, am's tu jaagin. Uk en foos as ans \u00fctjsaat wurden, wat f\u00f6l f\u00f6gler freeden h\u00e4\u00e4. Man jo efterkemen san aaltumaal jaaget wurden. Trinj am Oomram an \u00fc\u00fcb a suner lewe tau slacher selger an maarswin. Uun a wonter komt det ans f\u00f6\u00f6r, dat en jongen selag faan Jongnaamen \u00fc\u00fcb a Kniip speeld woort an diar tetjet woort.\n\nA gratst rikdom fanjst d\u00fc uun a f\u00f6gelwelt. Oomram hiart tu a wichtagst br\u00e4\u00e4tplaatsen f\u00f6r siaf\u00f6gler. Heer br\u00e4\u00e4t eiderges, liiwen, baraganen, bakern, muar slacher faan kuben, meewen an hiarangskuben, an noch f\u00f6l muar slacher br\u00e4\u00e4t bi strun, uun d\u00fcnem an bi a waas. Wan a f\u00f6gler waanre, kem's tu Oomram tu freeden, an do jaft at diar st\u00f6nerken, grolterges an groonken. Uun a saarpen jaft det uk en hialer r\u00e4 sjongf\u00f6gler. Diartu kem fasaanen, wat uk tu jaagin tu Oomram broocht wurden san.\n\nUk eerdgl\u00fcpern an hobelfasker k\u00f6nst d\u00fc \u00fc\u00fcb Oomram finj. Do jaft at f\u00f6l slacher insekten, koonkern an flenerken. \n\nUun a waas trinj am Oomram jaft at f\u00f6l slacher fask, soken \u00fcs at skol, a hiarang of at makreel. Aal jo diarten uun a waas koon am goorei apt\u00e4\u00e4l - am man enkelten tu n\u00e4\u00e4men: a kraaben, a sneken an a soongreewlang. Fasket wurd jo f\u00f6\u00f6raal a poren, wat do \u00fcs 'kraaben' ferk\u00e4\u00e4ft wurd an a heesen, diar \u00fc\u00fcb heesrager waaks. A leetst juaren haa a uastrangen auerhun nimen.\n\nPers\u00f6\u00f6nelkhaiden \n Thea Andresen\n Hark Bohm (* 1939)\n B\u00f6le Bonken (1839\u20131926)\n Knut Jungbohn Clement (1803\u20131873)\n Martin Flor (1597\u20131686)\n Lutz G\u00f6rgens (* 1951)\n Hans Jaenisch (1907\u20131989)\n Christian Johansen (1820\u20131871)\n Arthur Kruse (1893\u20131968)\n Hark Martinen (1934\u20132016)\n Lorenz Friedrich Mechlenburg (1799\u20131875)\n Hark Olufs (1708\u20131754)\n Carsten P\u00f6rksen (* 1944)\n Georg Quedens (* 1934)\n Jens Quedens\n Otfried Schwarz (* 1942)\n\nLiterat\u00fc\u00fcr \n Georg Quedens, Hans Hingst, Gerhard St\u00fcck, Ommo Wilts: Amrum. Landschaft, Geschichte, Natur. Verlag Jens Quedens, Amrum 1991, .\n Georg Quedens: Amrum. Breklumer Verlag, Breklum 2004, .\n Georg Quedens: Insel unter weitem Himmel. 3. Auflage, Breklumer Verlag, Breklum 2004, .\n Georg Quedens: Das Seebad Amrum. \u201e... und bef\u00fcrchten den Verderb der guten hiesigen Sitten ...\u201c. Ver\u00e4nderte Neuauflage. Verlag Jens Quedens, Amrum 2006, .\n\nLuke uk diar \n\n Oomram (Gemeen)\n\nFerwisang efter b\u00fctjen \n\n Entstehungsgeschichte der Insel Amrum (huuchschiisk)\n \u201eGud dai\u201c \u2013 \u00d6\u00f6mrang-Friesisch-Kurs f\u00fcr Anf\u00e4nger\n Struatenn\u00f6\u00f6mer \u00fc\u00fcb onlinestreet.de\n\nKwelen"